אמה סטון

אמילי ג'ין "אמה" סטון (באנגלית: Emily Jean "Emma" Stone; נולדה ב-6 בנובמבר 1988) היא שחקנית קולנוע אמריקאית זוכת שני פרסי אוסקר ושני פרסי גלובוס הזהב. זכתה לפרסום נרחב לאחר שכיכבה בשני סרטי "ספיידרמן המופלא" ובסרט "בירדמן", עליו קיבלה את המועמדות הראשונה לפרס אוסקר לשחקנית המשנה הטובה ביותר לשנת 2015. זכתה בפרס אוסקר בקטגוריית השחקנית הראשית הטובה ביותר לשנת 2017 ובפרס גלובוס הזהב על הופעתה בסרט "לה לה לנד". בשנת 2024 זכתה בפרס אוסקר לשחקנית הטובה ביותר בפעם השנייה על הופעתה בסרט "מסכנים שכאלה". סטון נולדה בסקוטסדייל, אריזונה שבארצות הברית, למשפחה נוצרית-קתולית ממוצא שוודי, גרמני ובריטי. הוריה הם קריסטה ג'ין סטון (לבית ייגר) עקרת בית, וג'פרי צ'ארלס סטון קבלן בניין. לה אח צעיר ממנה בשנתיים. סבה של סטון מצד אביה היה ממוצא שוודי, ושם משפחתו אונגלז מ"סטן" ל"סטון" כשמשפחתו היגרה לארצות הברית דרך אליס איילנד. בילדותה, הייתה חברה בתיאטרון אזורי בשם "עמק הנוער" בפיניקס, שם היא הופיעה בהצגה הראשונה שלה, "הרוח בערבי הנחל", בגיל 11. אחרי סיום כיתה ו' היא למדה בבית במשך שנתיים, כשבאותה עת הופיעה ב-16 הפקות של תיאטרון עמק הנוער, כולל: "חג המולד של פו הדוב", "הנסיכה והאפון", "סינדרלה", "הקוסם", "טיטניק", "הונק!", "בת הים הקטנה", "סקולהאוס רוק לייב", "הרפתקאות אליס בארץ הפלאות", ו"יוסף וכתונת הפסים המשגעת", והופיעה עם להקת התיאטרון. סטון למדה בתיכון קתולי לבנות בלבד "מכינה לקולג' אקסבייר" (Xavier College Preparatory (Arizona)) כתלמידת שנה ראשונה לסמסטר אחד, ואז נשרה מלימודיה כדי להפוך לשחקנית. היא הכינה מצגת פאוור פוינט להוריה עם השיר של מדונה "הוליווד", כדי לשכנע אותם לתת לה לעבור לקליפורניה בשביל קריירת משחק. ובינואר 2004, עברה עם אמה ללוס אנג'לס, בגיל 15. במשך כשנתיים למדה בבית, כדי שתוכל להשתתף בהפקות שונות. סטון היא בלונדינית טבעית ולתפקידים רבים צבעה את שיערה לצבע ג'ינג'י וכך הייתה ידועה תקופה ארוכה. סטון החלה את הקריירה שלה בטלוויזיה לאחר שזכתה בתפקיד לורי פטרידג' ב"בחיפוש אחר משפחת פרטרידג' החדשה" (2004), תוכנית תחרות כישרונות ריאליטי של ערוץ VH1. התוכנית שנוצרה, "משפחת פטרידג' החדשה" (2005), רק הפיקה פרק פיילוט. סטון לאחר מכן הופיעה בסדרות הטלוויזיה "מדיום", "מלקולם באמצע" ו"לאקי לואי". בשנת 2007, היה לה תפקיד קבוע בדרמה של רשת פוקס, "דרייב", בה גילמה את דמותה של ויולט טרימבל, עד שהסדרה בוטלה. היא גם נבחנה לסדרה "גיבורים", וגם שמעה בחדר הליהוק "בסולם של 1 עד 10, את 11" - מנהל הליהוק התכוונו להיידן פנטייר, שלוהקה כקלייר בנט במקום. סטון כינתה חוויה זו "נקודת שפל". סטון הופיעה בסרטה הראשון בשנת 2007 בקומדיית הנעורים "סופרבאד - חרמן על הזמן" בתפקיד ג'ולס, מושא אהבתו של הדמות הראשית סת' שמגלם ג'ונה היל. בשנת 2008, היא הופיעה בקומדיה "הרוקר", עם ראין וילסון. סטון גילמה את אמיליה, גיטריסטית הבס בלהקה של הזמר טדי גייגר. סטון למדה לנגן בבס בשביל התפקיד. כמו כן, באותה שנה, סטון הופיעה ב"בית השפנפנות", בכיכובה של אנה פריס, לצד קתרין מקפי, קאט דנינגס, רומר ויליס, וקולין הנקס. סטון שיחקה את נשיאת בית האחווה ושרה סינגל מהסרט, "אני יודעת מה בנים אוהבים", גרסת כיסוי של השיר משנת 1982 על ידי המלצריות. בשנת 2009, סטון הופיעה ב"אקסיות לכל הרוחות", קומדיה רומנטית בבימויו של מארק ווטרס (הבמאי של ילדות רעות), בכיכובו של מתיו מקונוהיי וג'ניפר גארנר. סטון שיחקה את "הרוח של החברות לשעבר". היא כיכבה בקומדיית האימה "ברוכים הבאים לזומבילנד", לצד וודי הרלסון וג'סי אייזנברג. סטון מגלמת את ויצ'יטה, שורדת/נוכלת מויצ'יטה, קנזס, הנוסעת ברחבי ארצות הברית עם אחותה הקטנה "ליטל רוק" שגילמה אביגייל ברסלין. סטון כיכבה ב"פייפרמן", לצד ג'ף דניאלס, ראיין ריינולדס וליסה קודרו, ובוים על ידי קיירן ומייקל מלרוניי. סטון מגלמת את אבי, שמרטפית שדמותו של דניאלס שוכרת לאחר שעברה ללונג איילנד. לסטון היה תפקיד קול ב"מרמדיוק" בשנת 2010, עיבוד קולנועי לסדרת ספרי קומיקס על דני ענק. היא דובבה את חברתו של מרמדיוק, מזי, רועה אוסטרלי טומבוי. סטון כיכבה בתפקידה הראשי הראשון כתלמידת תיכון ב"באה בקלות" עם אמנדה ביינס, קומדיה שבוימה על ידי ויל גלוק. הדמות שלה מעוררת שערורייה אצל המורים שלה וחבריה לכיתה השמרניים והדתיים לאחר שמועה שקרית כי היא מופקרת. סטון קראה את התסריט לפני שהפרויקט נכנס להפקה, ושמה עין על זה יחד עם המנהל שלה עד שנעשו הכנות. היא נמשכה לתסריט כי זה היה "מצחיק ומתוק" והדמות שלה הייתה "נפלאה מהקריאה הראשונה". כאשר היא גילתה שהסרט נכנס להפקה, היא נפגשה עם גלוק כדי להביע את ההתלהבות שלה מהפרויקט. כעבור כמה חודשים תהליך האודישנים החל וסטון נפגשה שוב עם גלוק והייתה אחת השחקניות הראשונות שנבחנו. סטון הייתה מועמדת לפרס גלובוס הזהב עבור השחקנית הטובה ביותר - סרט קומדיה או מוזיקלי. היא הופיעה גם ב"ידידים פלוס", בכיכובם של ג'סטין טימברלייק ומילה קוניס, ובבימויו של גלוק. סטון כיכבה ב"טיפש, מטורף, מאוהב" לצד סטיב קארל, ג'וליאן מור, ראיין גוסלינג ומריסה טומיי. הסרט מבית האחים וורנר מספר על בעל (קארל) עם בעיות וקשיים בחיי הנישואין עם ילדיו, צולם ב-16 באפריל 2010, בלוס אנג'לס ויצא לאקרנים ב-29 ביולי 2011. סטון כיכבה ב"העזרה", עיבוד לרומן רב המכר של קתרין סטוקט בעל אותו שם, שיצא באוגוסט 2011. סטון כיכבה בתפקיד הנשי הראשי בסרט "ספיידרמן המופלא", עיבוד מחודש של סרטי קולומביה ואולפני מארוול לסרטי ספיידרמן. בו היא גילמה את גוון סטייסי, מושא אהבתו של פיטר פארקר, בסרטו של מארק ווב. הסרט יצא ב-5 ביולי 2012. סטון הייתה מועמדת לתפקיד הראשי בחידוש ל"רחוב ג'אמפ 21", לצד כוכב "סופרבאד - חרמן על הזמן" ג'ונה היל. היא לא לקחה את התפקיד למרות זאת, לאחר שהוחתמה לככב ב"ספיידרמן". ב-2013 דיבבה בסרט האנימציה ממוחשבת "הקרודים" את איפ, בתו הבכורה של קרוג שמגלם ניקולס קייג'. היא מככבת בסרט הקומדיה הקצרה "ורוניקה" לצד קיראן קולקין ובבימויו של גריפין דאן. הסרט הוא קטע קומדיה שהוא חלק מסרט אנתולוגי הנקרא "Movie 43", המציג את קייט וינסלט, ג'רארד באטלר, יו ג'קמן, אומה תורמן, האלי ברי ואחרים. סטון הצטרפה לצוות השחקנים של דרמת הפשע "יחידת גנגסטרים" בבימויו של הבמאי של "ברוכים הבאים לזומבילנד", רובן פליישר. בסרט זה שבה לשחק מול ראיין גוסלינג, ומככבים בו גם שון פן, ג'וש ברולין, אנתוני מאקי, ג'ובני ריביסי ומייקל פניה. סטון מגלמת את ג'ין, פאם פאטאל שנתפסת במשולש אהבה עם גוסלינג ודמותו של פן, המאפיונר מיקי כהן. בשנת 2014 הייתה סטון מועמדת לראשונה בקריירה שלה לפרס האוסקר בקטגוריית שחקנית המשנה הטובה ביותר על הופעתה בתפקיד סאם תומסון בדרמה הקומית של אלחנדרו גונסלס איניאריטו, "בירדמן". בשנת 2016 שיחקה בסרט המוזיקלי של הבמאי דמיאן שאזל, "לה לה לנד". היא גילמה את תפקידה של מיה דולן, מלצרית המנסה להתפרסם כשחקנית, ומנהלת רומן עם סבסטיאן, פנסתרן ג'אז, אותו גילם ריאן גוסלינג. על תפקידה בסרט זכתה סטון בפרס אוסקר לשחקנית הטובה ביותר, בפרס גלובוס הזהב לשחקנית הטובה ביותר - סרט קומדיה או מוזיקלי ובפרס השחקנית הטובה ביותר בפסטיבל הסרטים של ונציה. ב-2017 יצא לאקרנים הסרט "קרב המינים", המבוסס על סיפור אמיתי משנת 1973, ובו מגלמת סטון את דמותה של שחקנית הטניס בילי ג'ין קינג, המתמודדת בשם המין הנשי במשחק טניס נגד בובי ריגז, אלוף וימבלדון והמדורג ראשון בעולם לשעבר (בגילומו של סטיב קארל). ב-2018 כיכבה במיני-סדרה "מטורף" מבית נטפליקס. במיני-סדרה, המבוססת על סדרה נורווגית באותו השם, שיחקה סטון לצד ג'ונה היל, ג'סטין ת'רו וסאלי פילד. בשנת 2019, כיכבה בסרט ההמשך "זומבילנד: ירייה כפולה". באותה שנה הצטלמה לסרט "קרואלה" שעתיד היה לצאת לאקרנים ב-2020, אך לבסוף יציאתו לאקרנים נדחתה למאי 2021. ב-2020, דיבבה את דמותה של איפ בסרט "הקרודים 2: עידן חדש". בשנת 2023 החלה לככב בסדרה הקומית הסאטירית מבית שואוטיים "הקללה" שיצרו בני ספדי ונייתן פילדר. על תפקיד זה קיבלה מועמדות לפרס גלובוס הזהב. באותה שנה, שיחקה בסרט "מסכנים שכאלה" בתפקיד ראשי של בלה בקסטר. על תפקיד זה זכתה בפרס אוסקר לשחקנית הטובה ביותר, בפרס גלובוס הזהב לשחקנית הטובה ביותר - סרט קומדיה או מוזיקלי, בפרס איגוד מבקרי הקולנוע האמריקאי לשחקנית הטובה ביותר,פרס באפט"א לשחקנית הטובה ביותר בתפקיד ראשי. בשנת 2009 עברה סטון מלוס אנג'לס לגריניץ' וילג' שבניו יורק. ב-2016 היא שבה ללוס אנג'לס. בשנת 2010 במהלך צילומי סרטם המשותף "ספיידרמן המופלא", החלה בזוגיות עם השחקן הבריטי-אמריקאי ממוצא יהודי, אנדרו גארפילד. השניים נפרדו ב-2015. בשנת 2017 החלה לצאת עם דייב מק'קרי, מפיק "סאטרדיי נייט לייב". הם התארסו בדצמבר 2019, ונישאו ב-2020. במרץ 2021, נולדה להם בת. ‏ נמרוד דביר, תקופת הסטון: אמה סטון כובשת את הוליווד, באתר nrg‏, 29 באוגוסט 2011 ג'יילס האתרסלי, אמריקן פאי: כך הפכה אמה סטון לכוכבת הגדולה הבאה, באתר nrg‏, 29 ביולי 2012 אורון שמיר ואור בר שלום, עכבר העיר אונליין, אמה סטון: שחקנית רצינית או פנטזיה תורנית?, באתר הארץ, 3 באוגוסט 2014 אמיר קמינר, אמה סטון: "וודי אלן חרדתי, וגם אני", באתר ynet, 29 ביולי 2015 ענבל חייט, ‏מכוכבת טראש למועמדת לאוסקר: מה גרם לעולם להתאהב באמה סטון?, באתר onlife,‏ 10 בינואר 2017 אילן קפרוב‏, לה לה גירל: הטיפוס לצמרת של אמה סטון, באתר וואלה, 16 בפברואר 2017 דודי כספי, טורונטו, כשאמה משחקת טניס, באתר ישראל היום, 22 בנובמבר 2017 אמה סטון, באתר אנציקלופדיה בריטניקה (באנגלית) אמה סטון, במסד הנתונים הקולנועיים IMDb (באנגלית) אמה סטון, באתר "אידיבי", מאגר הידע העברי לקולנוע ישראלי ועולמי אמה סטון, באתר AllMovie (באנגלית) אמה סטון, באתר Rotten Tomatoes (באנגלית) אמה סטון, באתר Box Office Mojo (באנגלית) אמה סטון, באתר Metacritic (באנגלית) אמה סטון, במסד הנתונים הקולנועיים KinoPoisk (ברוסית) אמה סטון, באתר אפל מיוזיק (באנגלית) אמה סטון, באתר ספוטיפיי אמה סטון, באתר Last.fm (באנגלית) אמה סטון, באתר AllMusic (באנגלית) אמה סטון, באתר MusicBrainz (באנגלית) אמה סטון, באתר Discogs (באנגלית) אמה סטון, באתר Genius אמה סטון, באתר בילבורד (באנגלית) אמה סטון, באתר אמזון מיוזיק אמה סטון: הבחורה החדשה של ספיידרמן, באתר The Independent,‏ 8/10/2010 "VYT Alumni". Valley Youth Theatre. Retrieved January 11, 2010. קרייג אאוטהייר, Emma Stone explores comedy with latest roles, באתר East Valley Tribune,‏ 15/8/2008 לין ברקר, "רוקין" עם אמה סטון, באתר TeenHollywood.com,‏ 19/8/2008 בן ברנה, כוכבת "ברוכים הבאים לזומבילנד" אמה סטון חולמת על "סאטרדיי נייט לייב" ואוכל מקסיקני, באתר BlackBook,‏ 2/10/2009 ג'יליאן גורדון, אמה סטון: הבחורה כי מגניבה שאנחנו מכירים, באתר Saturday Night Magazine,‏ 7/11/2009 אמה סטון: הבחורה החדשה של ספיידרמן, באתר The Independent,‏ 8/10/2010 כריסטופר רוסן, ראו את אמה סטון על הכריכה של "Vanity Fair", באתר Moviline,‏ 30/6/2011 ג'ימי או, ג'ונה היל/סטון, באתר JoBlo.com,‏ 16/8/2007 אריק אנדרסון, כוכבת עולה: אמה סטון, באתר Access Hollywood,‏ 4/6/2008 קווין סאליבן, ריאיון עם אמה סטון על "בית השפנפנות", באתר North by Northwestern,‏ 2/6/2008 טטיאנה סייגל, אמה סטון נכנסת ל"ברוכים הבאים לזומבילנד", באתר וראייטי,‏ 15/1/2009 פיטר סירטה, ריאיון עם אמה סטון על הסרט של "ברוכים הבאים לזומבילנד", באתר /Film,‏ 7/7/2009 טטיאנה סייגל, אמה סטון מצטרפת ל"פייפרמן", באתר וראייטי,‏ 23/9/2008 בוריס קיט, אוון וילסון חותם ל"מרמדיוק", באתר רויטרס,‏ 3/11/2009 ארז דבורה, באה לנו טוב, באתר ynet, 29 בנובמבר 2010 שילה רוברטס, ריאיון עם אמה סטון, באתר ynet,‏ 11/9/2010 ניר סלונים, ‏המועמדים לטקס גלובוס הזהב 2011, באתר ‏מאקו‏, 14 בדצמבר 2010 מישל קונג, שחקנית המשנה של "פייפרמן" אמה סטון תשחק את סקיטר פלן ב"העזרה", באתר Wall Street Journal,‏ 12/4/2010 אמה סטון תככב בספיידרמן - לא כמרי ג'יין, באתר ynet, 6 באוקטובר 2010 ג'סטין קרול, אנדרו סטיוארט, אמה סטון ברשת של סוני, באתר וראייטי,‏ 23/9/2010 אריק דיצ'יאן, בלעדי: אמה סטון לא תככב בחידוש ל"רחוב ג'אמפ 21", באתר MTV,‏ 24/11/2010 rottentomatoes, ‏ 03/03/2013 סקוט סקינר, אחרי 'שעות' ריאיון עם כוכב, באתר Arizona Daily Star,‏ 4/1/2010 חן חדד, "הקללה": מד הקרינג' נוסק לגבהים בסאטירה אינטנסיבית, באתר הארץ, 10 ביולי 2024 The 96th Academy Awards | 2024, www.oscars.org, ‏2024-01-23 (באנגלית) הזוכה הגדול של אוסקר 2024: "אופנהיימר", באתר כלכליסט, 11 במרץ 2024 איתמר זהר, אוסקר 2024: הסרט "אופנהיימר" הוא הזוכה הגדול, באתר הארץ, 11 במרץ 2024 Lexi Carson, ‘Baby Reindeer,’ ‘Mr. & Mrs. Smith’ and ‘Colin From Accounts’ Take Top Prizes at 2024 Gotham TV Awards: Full Winners List, Variety, ‏2024-06-05 (באנגלית אמריקאית)